Folketing
2009-02-04

For det første er vi enige om, at det er en ulykkelig situation. Det er en dybt tragisk situation, som Gazas befolkning har været udsat for, siden Hamas lavede et kup - var det i 2006. Det er en situation, som kunne blive forbedret på et sekund, hvis man lod være med at smide raketter ind i Israel. Israel svarer jo igen på raketter; Israel starter ikke. Så man kan kun appellere til, at Hamas og ledelsen i Gaza stopper disse bombardementer af Israel, som bliver ved, og hvor man får den her reaktion over for de civile. Det andet er så det med at søge erstatning, og så er vi ovre i det folkeretlige, i juraen. Det betyder, at man skal kunne påvise, at der ikke var nogen som helst militær grund til at angribe det sted, der blev angrebet. Hamas skjuler sig jo blandt civile, Hamas bruger civile bygninger, også skoler og moskeer, til at huse våben eller til at skyde fra eller i nærheden af, således at returbomber fra Israel rammer, hvor de ikke burde ramme.